## Zakon o stavljanju izvan snage Zakona o Zagrebačkoj županiji

### NN 14/1997 (7.2.1997.), Zakon o stavljanju izvan snage Zakona o Zagrebačkoj županiji

# PREDSJEDNIK REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O STAVLJANJU IZVAN SNAGE ZAKONA O ZAGREBAČKOJ ŽUPANIJI**

Proglašavam Zakon o stavljanju izvan snage Zakona o Zagrebačkoj županiji,
koji je donio Zastupnički dom Sabora Republike Hrvatske na sjednici 7.
veljače 1997.

Broj: 01-97-217/1
Zagreb, 7. veljače 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O STAVLJANJU IZVAN SNAGE ZAKONA O ZAGREBAČKOJ ŽUPANIJI**

Članak 1.

Stavlja se izvan snage Zakon o Zagrebačkoj županiji ("Narodne novine",
br. 69/95.).

Članak 2.

Do konstituiranja skupštine i izbora župana i županijskog poglavarstva
Zagrebačke županije, nastavljaju radom dosadašnja Skupština Zagrebačke
županije, župan, poglavarstvo, županijski uredi i županijska upravna tijela
s dosadašnjim nadležnostima za područje Zagrebačke županije izvan Grada
Zagreba, a tijela Županije sisačko-moslavačke za područje grada Ivanić-Grada
te općina Križ i Kloštar Ivanić.

Članak 3.

Zagrebačka županija preuzet će državne službenike i namještenike u županijskim
uredima dosadašnje Zagrebačke županije, državne službenike i namještenike
Županije sisačko-moslavačke na radu u ispostavama županijskih ureda u Ivanić-Gradu
te zaposlene u županijskim upravnim tijelima Zagrebačke županije.

Na državne službenike, odnosno namještenike, koji ne budu raspoređeni
u roku od 60 dana od dana stupanja na snagu ovoga Zakona, primijenit će
se odredbe Zakona o državnim službenicima i namještenicima i o plaćama
nositelja pravosudnih dužnosti, a na zaposlene u upravnim tijelima Zakon
o upravi.

Članak 4.

Do stupanja na snagu ovoga Zakona, na područje dosadašnje Zagrebačke
županije primjenjivati će se njezini dosadašnji opći akti, a na području
grada Ivanić-Grada te općina Križ i Kloštar Ivanić dosadašnji opći akti
Županije sisačko-moslavčake.

Nakon konstituiranja Skupštine Zagrebačke županije, a do donošenja odgovarajućih
općih akata, na čitavom će se području Zagrebačke županije primjenjivati
opći akti dosadašnje Zagrebačke županije.

Članak 5.

Vlada Republike Hrvatske uskladit će Uredbu o ustrojavanju županijskih
ureda ("Narodne novine", br. 116/93. i 23/96.) s ovim Zakonom u roku od
30 dana od dana stupanja na snagu ovoga Zakona.

Članak 6.

U roku od 30 dana od konstituiranja županijske skupštine te izbora župana
i županijskog poglavarstva Zagrebačke županije, Zagrebačka županija preuzima
pismohranu i drugu dokumentaciju Županije sisačko-moslavačke, u dijelu
koji se odnosi na područje grada Ivanić-Grada te općina Kloštar Ivanić
i Križ.

Nekretnine, pokretnine, financijska sredstva, prava i obveze županijskih
ureda Županije sisačko-moslavačke u dijelu koji se odnosi na ispostave
u Ivanić-Gradu, u roku iz stavka 1. ovoga članka preuzima Zagrebačka županija.

Članak 7.

Ovaj Zakon stupa na snagu osmoga dana od dana objave u "Narodnim novinama".

Klasa: 015-01/97-02/03

Zagreb, 7. veljače 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić**, v. r.

Zakon, NN 14/1997-211